
2020. gada 26. martā
Informācija medijiem

Dabas takās aicina ievērot principu “#Dabā ejot. Ko atnesi, to aiznes!”

Covid-19 pandēmijas laikā būtiski pieaudzis dabas taku un objektu apmeklētāju skaits. Diemžēl proporcionāli pieaudzis arī dabā atstāto atkritumu apjoms, tāpēc Dabas aizsardzības pārvalde (turpmāk – Pārvalde) aicina ikvienu aizdomāties par sevis radīto ietekmi uz dabu un atpūtas laikā radīto tukšo iepakojumu pašiem aizvest prom.

Ar saukli “#Dabā ejot. Ko atnesi, to aiznes” Pārvalde kopā ar Pasaules dabas fondu aicina ikvienu izvērtēt savus ieradumus, dodoties dabā. Pirmkārt, pievērst uzmanību līdzi ņemamo produktu iepakojumiem, otrkārt, nenest līdzi neko lieku, lai nerastos vēlme no tā pusceļā atbrīvoties, treškārt, nemeklēt mazās atkritumu urnas pārgājienu maršrutos mežā, purvā vai citviet dabas objektos, bet gan nest tos sev līdzi un izmest lielajās atkritumu tvertnēs, piemēram, stāvlaukumos.   

Mazo urnu apsaimniekošana dabas objektos un dabas takās ir ļoti sarežģīta apgrūtinātās piekļuves dēļ. Turklāt tā prasa gana lielus cilvēku un finanšu resursus gan Pārvaldei, gan pašvaldībām, gan zemju īpašniekiem. Pārvalde vien ik gadu mazo urnu apsaimniekošanai tērē apmēram 70 000 euro, ko varētu ieguldīt, piemēram, jaunas infrastruktūras – laipas, takas, skatu platformas, atpūtas vietas – izveidē.

Bieži vien putni un dzīvnieki, meklēdami kaut ko ēdamu, urnu saturu iznēsā pa apkārtni, sekmējot vides piesārņojumu. Turklāt mums šķietami nevainīgie iepakojumi var kļūt par nāves slazdiem rāpuļiem, putniem un dzīvniekiem. Visu šo iemeslu dēļ daudzviet pasaulē, tostarp Igaunijā, īpaši aizsargājamajās dabas teritorijās atkritumu urnas vairs nav atrodamas. 

“Latvijas daba mums palīdz būt sveikiem un veseliem, tādēļ aicinu rūpēties, lai arī Latvijas daba pēc mūsu apmeklējuma ir sveika un vesela!” pauž Pārvaldes ģenerāldirektors Andrejs Svilāns. 

[bookmark: _GoBack]Lai dabas taku un objektu apmeklētājiem atgādinātu šo šķietami vienkāršo pamatprincipu, Pārvalde dabā ir izvietojusi informatīvus plakātus ar vienu no tīrīgākajiem dzīvniekiem dabā, proti, āpsi. Kopā mēs varam rūpēties par tīru vidi, kas rada prieku mums pašiem un novērš apdraudējumu mežu, pļavu, purvu un ūdeņu iemītniekiem! Tāpēc Pārvalde aicina ikvienu iesaistīties informatīvajā kampaņā un, dodoties dabā, parādīt, kā viņi ievēro principu “Ko atnesi, to aiznes”, publicējot sociālajos tīklos fotogrāfiju pie kampaņas zīmes ar saviem prom nesamajiem atkritumiem. Foto lūdzam pievienot tēmturi #dabāejot !

Kampaņu “#Dabā ejot. Ko atnesi, to aiznes!” Pārvalde kopā ar Pasaules dabas fondu (PDF) iesāka pirms diviem gadiem, izvirzot ambiciozu mērķi – mainīt sabiedrības priekšstatus un uzvedību, arvien samazinot dabā izvietoto atkritumu urnu skaitu un piesārņojumu. Kampaņā iesaistījušās arī daudzas pašvaldības, piemēram, Carnikavas novads, Pārgaujas novads, Krustpils novads un citi, kas šīs zīmes izvieto arī savos apsaimniekotajos objektos. 

